חוק הגנת הצרכן (תיקון מס' 54), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2685, עמ' 126, 2018-01-24T00:00:00+02:00
החוק התקבל בקריאה השנייה והשלישית ביום ו' בשבט התשע"ח (22 בינואר 2018), והוא מתקן את חוק הגנת הצרכן, התשמ"א-1981. החוק קובע כי בעסקה מתמשכת כהגדרתה בחוק הגנת הצרכן כנוסחו היום, לרבות בעסקה להספקת גז בין צרכן גז לספק גז, יפרט העוסק בחשבונית או בהודעת התשלום הנשלחת לצרכן את מרכיבי התשלום הקבוע ואת סכומם. תשלום קבוע מוגדר בחוק כתשלום נפרד מהתשלום על פי היקף הצריכה או השימוש שעושה הצרכן בטובין או בשירותים שהעוסק מספק לו או תשלום נלווה לתשלום על פי היקף הצריכה ללא תלות בכינוי שתשלום זה יקבל. עוסק שלא פירט את מרכיבי התשלום הקבוע ואת סכומם, לא יהיה רשאי לגבות תשלום קבוע.
הפרת הוראות הסעיף תאפשר לממונה על הגנת הצרכן והסחר ההוגן במשרד הכלכלה להטיל עיצום כספי על עוסק שהוא תאגיד, בסכום של 22,000 שקלים חדשים ועל עוסק שאינו תאגיד, בסכום של 7,000 שקלים חדשים. 
תחילתו של החוק הוא חמישה חודשים מיום פרסומו והוא יחול על חשבוניות או הודעות תשלום שיופקו מיום תחילת החוק ואילך.